કહેવાય છે સૌથી પહેલા વેદ આવ્યા, પછી ઉપનિષદો આવ્યા ત્યારબાદ પુરાણો આવ્યા અને છેલ્લે તંત્ર શાસ્ત્ર આવ્યા. અષ્ટાવક્ર ગીતાએ વેદાંતિઓની ગીતા છે. તેનો સમય મહાભારત પહેલાનો છે. તેમાં ખૂબ સ્પષ્ટ રીતે આત્માની સર્વોચ્ચતા પીરસવામાં આવી છે. આચાર્ય ઓશો રજનીશને મતે અષ્ટાવક્ર ગીતાએ ધર્મશાસ્ત્રોનું અમૃત છે. જાણવું રસપ્રદ થઇ પડશે કે તેમાં કોઈ પૂજા કે વિધિ નથી, કોઈ દેવી-દેવતાની વાર્તા નથી, આ ઉપદેશ અદ્વૈતવાદનું સમર્થન કરે છે. અષ્ટાવક્ર ગીતામાં નિર્ભય, નિષ્પક્ષ અને શંકાનું સમાધાન કરતો ઉદાર ઉપદેશ છે. અષ્ટાવક્ર ગીતાએ રાજા જનક અને અષ્ટાવક્ર મુનિ વચ્ચેનો સંવાદ છે. રાજા જનક પણ જ્ઞાની હતા, અનેક શાસ્ત્રાર્થ પછી પણ જનક રાજાને જ્ઞાનની તરસ રહી હતી, અષ્ટાવક્ર મુનિએ આત્માના રહસ્યને સરળ ભાષામાં એક પછી એક તેમની પાસે મુક્યા.